1.Indledning

Direktiv (EU) 2016/2284 om nedbringelse af nationale emissioner af visse luftforurenende stoffer er det primære lovgivningsinstrument til opfyldelse af 2030-målene i programmet ren luft i Europa. Direktivet fastsætter nationale emissionsreduktionstilsagn for hver enkelt medlemsstat for perioden 2020-2029 samt mere ambitiøse mål fra 2030, som omfatter fem luftforurenende stoffer, der medfører væsentlige negative virkninger og risici for menneskers sundhed og miljøet: svovldioxid (SO2), nitrogenoxider (NOx), andre flygtige organiske forbindelser (NMVOC), ammoniak (NH3) og fine partikler (PM2.5).

Direktivet fastsætter endvidere overvågnings- og rapporteringskrav for nationale emissioner af ovennævnte forurenende stoffer og andre forurenende stoffer, som også skal overvåges og indberettes i medfør af de respektive protokoller til konventionen om grænseoverskridende luftforurening over store afstande (LRTAP-konventionen), som EU-medlemsstaterne er parter i. Disse emissioner skal indberettes i overensstemmelse med de metoder, der er fastlagt i LRTAP-konvention.

I direktiv (EU) 2016/2284 fastlægges, at medlemsstaterne skal vedtage et nationalt program for bekæmpelse af luftforurening, som udgør et centralt forvaltningsinstrument, der giver dem mulighed for at koordinere og vedtage politikker og foranstaltninger for at sikre, at de nationale emissionsreduktionstilsagn opfyldes.

I direktiv (EU) 2016/2284 faslægges, at medlemsstaterne skal overvåge luftforureningens negative indvirkning på økosystemerne.

Ved direktiv (EU) 2016/2284 tillægges Kommissionen beføjelse til at vedtage delegerede retsakter med henblik på at ændre direktivet for at tilpasse bilag I, III, IV og V til den tekniske eller videnskabelige udvikling eller udviklingen, jf. LRTAP-konventionen.

I direktivets artikel 6, stk. 8, fastsættes, at Kommissionen har beføjelse til at tilpasse bilag III, del 2, til udviklingen, herunder den tekniske udvikling, inden for rammerne af LRTAP-konventionen. Bilag III indeholder emissionsreducerende foranstaltninger, herunder henvisninger til UNECEs Framework Code for Good Agricultural Practice for Reducing Ammonia Emissions fra 2014 og UNECEs guidance on Nitrogen Budgets, der skal overvejes med henblik på at blive omfattet af de nationale programmer for bekæmpelse af luftforurening.

I direktivets artikel 8, stk. 7, fastsættes, at Kommissionen tillægges beføjelse til at tilpasse bilag I og bilag IV til udviklingen, herunder den tekniske og videnskabelige udvikling, inden for rammerne af LRTAP-konventionen. I bilag I fastsættes, hvilke forurenende emissioner medlemsstaterne skal overvåge, og indberetningskravene er i vid udstrækning tilpasset kravene i LRTAP-konventionen. Bilag IV indeholder metoderne til udarbejdelse af nationale emissionsopgørelser og -fremskrivninger, orienterende opgørelsesrapporter og justerede nationale emissionsopgørelser.

I direktivets artikel 9, stk. 3, fastsættes, at Kommissionen tillægges beføjelse til at tilpasse bilag V til valgfrie indikatorer med henblik på overvågning af virkningerne af luftforurening, herunder den tekniske og videnskabelige udvikling, inden for rammerne af LRTAP-konventionen.

2.Retsgrundlag

I henhold til artikel 16, stk. 2, i direktiv (EU) 2016/2284 skal Kommissionen udarbejde en rapport om udøvelsen af beføjelsen til at vedtage de delegerede retsakter, der er omhandlet i artikel 6, stk. 8, artikel 8, stk. 7, og artikel 9, stk. 3.